  Виталий Пронин Кыӵе воштӥськонъёс луизы шаерамы кылем арын социальной удысын, кыӵе юрттэтлы быгато вазиськыны семьяос, ивортӥз калыкез утён, семья но демография политикая министр Ольга Корепанова.Кылем арын шаерамы вордскиз 21 сюрс нылпи, улонысь кошкиз 19 сюрс мурт. Озьыен, вордскисьёс ог 2 сюрслы тросгес. Ӟеч югдур возиське Дэбес, Дэри, Ува, Пичи Пурга ёросъёсын, озьы ик Иж, Можга но Вотка каръёсын. Но 2015-тӥ арен ӵошатоно ке, кылем арын нуныос 696-лы ичигес вордскизы. Вордскемъёслэн лыдзыя Приволжск федерал округын Удмуртия 4-тӥ интыын сылэ (Татарстан, Пермь улос но Марий Эл бере).Калыкез утён, семья но демография политикая министерствоын ужасьёслэн чакламзыя, матысь аръёсы нылпиослэн лыдзы эшшо но ичигес кылёз, малы ке шуоно али анай луон дырзы 1990-тӥ аръёсы вордскемъёслэн (нош соос трос ӧй вал). Соин ӵош кулэсмоз нырысетӥ нылпиослэн лыдзы но.Али семьяосын тросгес вордско кыкетӥ но со бӧрсьы нылпиос (вань нуныос пӧлысь 64,7 процентэз). Озьы будэ трос нылпиё семьяослэн но (ар кутсконын 19 сюрс 398 семья пусъемын), ёрмыса улӥсь трос нылпиё семьяослэн но лыдзы.Таӵе семьяослы кун юрттыны тырше. Кылсярысь, нырысетӥ классэ мынӥсь нылпиез дӥсяны: анай-атайёс нылпизылы 4 сюрс манет тыр дӥськут но пыдкутчан окто, вань чекъёссэс нуо калыкез утён ёзэтэ, отын соослы берыкто коньдон.Нимысьтыз юрттэт сётӥське егит семьяослы, кытын анай но, атай но (яке оген анай) - студентъёс, очной амалъя дышетско. Нылпизы вордскем понна соос огпол юрттэт басьто - туэ со 15 сюрс манет. Кылем арын сыӵе юрттэтэз басьтӥз 46 семья, туэ солы бюджетын 500 сюрс манет чакламын. Юрттэт арысь аре будэ ке но, туннэ та уксё сокем бадӟым ӧвӧл, соин министерство элькун Тӧролы ӵектонэн потӥз, 20-25 аресъем егит анайёслы, пиналзы вордскыку, 50 сюрс манет тырыны. Озьы, оско министерствоын, тросгес егитъёс дӥсьтозы нылпи вайыны.Малы кылдо сыӵе ӵектонъёс? Ваньмыз со герӟаськемын шаерамы кылдэм югдурен. 2016-тӥ арын, 2015-тӥ арен ӵошатыса, кулэсмизы семья кылдытӥсьёс - ар ӵоже 8 сюрс 604 паръёс кузпалъяськизы, нош люкиськыны мылкыд карисьёслэн лыдзы 5 сюрс 338-озь будӥз (2015-тӥ арын 5 сюрс 275 вал).Вордскисьёс, кулэмъёсын ӵошатыса, тросгес ке но, элькунамы улӥсьёслэн лыдзы кулэсме. Али асьмеос 1 миллион 516 сюрс 731 кузя, кылем арын 587-лы тросгес вал.Та ужпум герӟаськемын миграциен. Берпуметӥ 14 ар ӵоже палэнэ кошкисьёс тросгес луизы. Ӵошатон вылысь: 2001-тӥ арын мукет интыослы синмаськиз 1 сюрс 403 адями, нош кылем арын - 2 сюрс 160 мурт. Тросэз кошко Приволжск но Шор федерал округъёсы. Пӧлысьтызы уноез дышетскыны мыно.Элькунамы миграция сярысь верано ке, азьвыл аръёсы сямен ик, гуртъёсысь егитъёс Ижкаре кыстӥсько.Елена Рябина Туспуктӥз А. Горбунов  